R-27 (raketa vzduch-vzduch)

Vympel R-27 (s kódovým označením NATO AA-10 Alamo) je protilietadlová riadená strela stredného až dlhého dosahu vyvinutá Sovietskym zväzom.

Podľa verzie môže byť strela R-27 s infračerveným navádzaním na cieľ (R-27T), s poloaktívnym rádiolokačným navádzaním (R-27R) a aktívnym rádiolokačným navádzaním (R-27AE). Môže byť nesená stíhacími lietadlami MiG-29 a Su-27 a neskoršou verziou stíhacieho lietadla MiG-23, resp. MiG-23MLD. Vympel R-27 je vyrábaný Ruskom a Ukrajinou. Licenciu na jej výrobu odkúpila od Ukrajiny tiež Čína. Čínska verzia má rozdielny aktívny rádiolokátor prevzatý zo strely R-77, na ktorý má licenciu z Ruska.

Verzie 

 R-27R (AA-10 Alamo-A), s poloaktívnym rádiolokačným navádzaním. Dolet pri rýchlosti Mach 1.4 vo výške 11 km je 60 km (pri čelnom lete cieľa)/21 km (pri odlete cieľa). Minimálny dolet pri tých istých podmienkach je 2 km (pri čelnom lete cieľa)/0,5 až 0,6 km (pri odlete cieľa).
 R-27T (AA-10 Alamo-B), s infračerveným navádzaním (pasívne navádzanie používajúce IR navádzač Avtomatika 9B-1032). Váha strely je 248 kg, dolet v optimálnych podmienkach je 70 km.
 R-27ER (AA-10 Alamo-C), s poloaktívnym navádzaním a dlhším doletom. Strela je o 70 cm dlhšia a mierne širšia. Dolet je 130 km pri optimálnych podmienkach. Do služby bola nasadená v roku 1990.
 R-27ET (AA-10 Alamo-D), s infračerveným navádzaním a dlhším doletom. Strela je o 70 cm dlhšia a mierne širšia. Dolet je 120 km pri optimálnych podmienkach a používa IR navádzač Avtomatika 9B-1032. Váha je 348 kg. Do služby bola nasadená v roku 1990. 
 R-27AE (AA-10 Alamo-E), s aktívnym navádzaním a dlhým doletom. Dolet je od 1 km do 130 km. Váha 349 kg. 
 R-27EM, námorná verzia s poloaktívnym navádzaním a upraveným navádzačom schopným zamerať letiace ciele 3 m nad hladinou. Dolet 170 km (pri čelnom lete cieľa)
 R-27P, pasívna nezachytiteľná rádiolokátorom.

Bojové nasadenie

Irak 
Niektoré ruské zdroje uvádzajú, že počas vojny v Perskom zálive v rokoch 1990-1991 zostrelil iracký MiG-29 pomocou rakety R-27R americký bombardér B-52G s prezývkou "In Harm´s Way". Podľa USAF bol tento incident označený ako paľba vlastným letectvom.

Afrika 
Počas vojny medzi Eritreou a Etiópiou v roku 1999 bojovali proti sebe lietadlá MiG-29 a Su-27, ktoré boli na oboch stranách pilotované najatými ruskými pilotmi. Je pravdepodobné, že na oboch stranách bolo vystrelených spolu 24 rakiet R-27, ale pri všetkých sa im zamerané lietadlá vyhli. Iba jedna raketa R-27 vystrelená z Etiópskeho Su-27 proti Eritrejskému MiGu-29 ho zasiahla v blízkosti stroja a poškodila ho, pričom poškodený stroj bol pravdepodobne zničený počas pristávania.

Používatelia

Bývalí používatelia 

 Česko-Slovensko
 Česko
 Nemecko
 Nemecká demokratická republika

 Irak
 Sovietsky zväz
 Rumunsko
 Juhoslávia

Pozri aj 
AIM-7 Sparrow

Iné projekty

Externé odkazy 
 Military.cz R-27 (AA-10 Alamo)

Zdroj 

Rakety vzduch-vzduch